Другім сакратаром з’яўляўся Сяргей Кавалёнак — сур’ёзны, удумлівы малады чалавек, будучы юрыст. Школьныя арганізацыі былі клопатам Наталлі Намавір, яна па адукацыі выкладчык нямецкай мовы, так што спецыфіку працы ведала. Загадваў аргаддзелам Юра Бушуноў, ён даўно Георгій Паўлавіч, а тады малады чалавек, які захапляўся электронікай і новымі ідэямі, арганізацыяй масавых мерапрыемстваў. Гэтую ж пасаду нейкі час займаў Толік Гарноўскі, які прыйшоў у маладзёжную арганізацыю са спартыўных трэнераў. Ён быў надта строгі, патрабавальны, а яшчэ адукаваны інтэлектуал. Пры гэтым працягваў вучыцца. Такія якасці дазволілі яму з часам узначаліць раённую камсамольскую арганізацыю. Нядаўна рэспубліканскія СМІ паведамілі пра яго прызначэнне суддзёй Мінскага гарадскога суда.